Tina Petersen, tidligere byrådsmedlem for Dansk Folkeparti i Svendborg, har ifølge Jyllands Posten forladt sit hjem og er gået under jorden. Det har hun ifølge avisen gjort, fordi hun føler sig truet af en video på YouTube fra danske islamister.

Videoen er lagt på YouTube 9. december af gruppen 'Kaldet til Islam', der nedkalder Allahs straf over Tina Petersen.

Gruppen er utilfreds med, at politikeren 5. december blev frifundet for racisme. For to år siden sammenlignede Tina Petersen i en opdatering på Facebook den traditionelle muslimske hovedbeklædning niqab med affald.

I den næsten 13 minutter lange video retter gruppen en direkte hilsen til det tidligere byrådsmedlem.

- Jeg spørger Allah [...] om at sende en specifik straf på dig, Tina Petersen, og jeg spørger Allah om, at han må lamme dig resten af dit liv, for I skal vide, at vi vil aldrig nogensinde vil være passive, når det kommer til, at man håner og snakker ned om islam.

Tina Petersen har meldt personerne bag videoen til politiet.

Fyns Politi bekræfter over for bt.dk, at de har modtaget tre anmeldelser på videoen i går torsdag, og at politiet nu er i gang med at vurdere truslen.